**Call til temanummer af Danish Musicology Online ”Musikkens Fællesskaber”**

Hvordan kan musikken fremme fællesskaber? Hvordan kan fællesskaber opstå omkring musikken? Og hvilke koblinger er der i det hele taget mellem fællesskab og musik; psykologisk, pædagogisk, historisk, kulturelt, politisk…? Vi inviterer forskere til at bidrage til et særnummer af Danish Musicology Online, der har fokus på ”musikkens fællesskaber”. Særnummeret er koblet til en konference med samme overskrift, der vil blive afholdt i november 2020 i anledning af Roskilde Festivalens 50-års jubilæum.

Vi er interesserede i bidrag, der sætter fokus på mangfoldige forståelser af musikalske fællesskaber i nationalt såvel som regionalt og internationalt perspektiv. Vi forventer, at Roskilde Festival kommer til at indgå som genstand for enkelte af artiklerne, men håber også at modtage bidrag af mere generel karakter med fokus på eksempelvis:

- Musikken som fællesskabende kraft inden for pædagogikken

- Fællessang som omdrejningspunkt for fællesskab

- ’Den kollektive brusen’ som fænomen og fællesskabende kilde

- Fællesskaber i øvelokaler og musikforeninger

- Musikkens rolle i dagligdagens sociale fællesskaber

- Eksklusionsprocesser og inklusionsprocesser i musikkens fællesskaber

- Samskabende kreative processer

- Hierarki og konkurrences rolle i musikalske fællesskaber

- Unge der samles omkring musikken og tidens store politiske dagsordner

- Samspillet mellem teknologi og musikalske fællesskaber

Særnummeret er tværdisciplinært og artiklerne kan således tage afsæt i videnskabelige områder såsom musikvidenskab, pædagogik, psykologi, sociologi, antropologi, neurologi, historie, m.m. Særnummeret kan rumme empiriske såvel som teoretiske studier og artiklerne kan være baseret på forskellige metodiske tilgange og traditioner.

Særnummeret og konferencen er initieret af et netværk af videns- og musikinstitutioner i Roskilde og omegn, som udspringer af Roskilde Kommunes musikbystrategi. Netværket består af Roskilde Universitet, Roskilde Festival, Professionshøjskolen Absalon, Rockmuseet Ragnarock, Museet for Samtidskunst, Rytmisk Musikkonservatorium og Musikbiblioteket i Roskilde.

Konferencen vil indeholde rundbordsdiskussioner og oplæg vedr. det overordnede tema, hvor de akademiske perspektiver præsenteret i særnummeret vil blive suppleret med oplæg og debatter, der inddrager musikere, frivillige, kommunale aktører, uddannelsesaktører, pædagogiske aktører, brancheaktører og politiske interessenter. Konferencen er international, og det primære konferencesprog er derfor engelsk.

Særnummeret af DMO er redigeret af gæsteredaktørerne Rasmus Rex Pedersen (Adjunkt, ph.d. ved Institut for Kommunikation og Humanistisk Videnskab, Roskilde Universitet) og Mikkel Snorre Wilms Boysen (Docent, ph.d. ved Center for Pædagogik, Professionshøjskolen Absalon).

Konferencen finder sted november 2020, og det dertilhørende temanummer udkommer forår 2021. Hvis man ønsker at bidrage til temanummeret, skal man maile en synopsis på 3-500 ord, der beskriver indholdet af en mulig artikel til msb@pha.dk og rasmusr@ruc.dk senest 15. maj 2020.

I forbindelse hermed bedes man også notere, om man agter at deltage i konferencen og præsentere sin forskning (præsentation af forskning kommer til at foregå i forskellige typer af formater såsom rundbordsdiskussioner, oplæg, pitch, m.m.). Særnummeret indeholder kun peer-reviewede artikler. Der er plads til både engelsk- og dansksprogede artikler. Max 70.000 anslag. I øvrigt henvises til DMO’s generelle indholdsmæssige, formmæssige og proceduremæssige retningslinier for artikler - se <http://www.danishmusicologyonline.dk/vejledning.html>

Synopsis skal være på engelsk og indeholde:

- Arbejdstitel

- Artiklens problemstilling i relation til temanummerets fokus

- Artiklens metodologiske afsæt og empiriske/teoretiske grundlag

- Artiklens forventede forskningsmæssige bidrag

- Litteraturgrundlag

Vigtige datoer:

- Indsendelse af synopsis: 15. maj 2020

- Konference: 19.-21. november 2020

- Indsendelse af artikel: 15. december 2020.

- Udgivelse af særnummer: Forår 2021

Se omtale af konferencen her:

<https://roskilde.dk/nyheder/alle-tiders-musikby-markerer-roskilde-festival-nr-50>

Du er velkommen til at kontakte Mikkel (msb@pha.dk) eller Rasmus (rasmusr@ruc.dk) hvis du har uddybende spørgsmål.